
Sneakerkultúra átlépve

Kulcsszavak: z generáció; fogyasztói magatartás; szubkultúra; sneaker; divat
Sneakerek, azaz sportcipők. Funkcionális tárgyak, melyek a hétköznapi viselet részévé váltak. Jogosan merülhet fel a kérdés, kicsit túlzottan is?
Sneakerek, azaz sportcipők. Presztízstárgyak a Z generációs fogyasztók szemében. Kultusztárgyak a sneakerheadek (azaz a legnagyobb rajongók) szemében.
Két eltérő megközelítés, melyek összefonódása szorosabb, mint elsőre tűnhet.
Pár évvel korábban a sneakerrajongók egy relatíve szűk szubkultúrát alkottak, ami mostanra kinőtte magát, a hétköznapi divat alapdarabjává váltak a sneakerek.
Dolgozatom során ezen folyamat mozgatórugóit vizsgálom, és keresek igazolást felvetésemre, miszerint a szubkultúrából mainstream, tömegkultúra lett.
Sportcipők lévén hogyan változtak a sporthoz kapcsolódó reklámozási szokásai a vezető márkáknak, miként idomultak a fogyasztói igényekhez a sneakerek piacán. Vajon még mindig sikeresek a zenészekkel kötött kollaborációk? Hogyan teljesít az iparág?
A kérdések és a felvetés tisztázása érdekében sorra vettem a sneakervilág legjelentősebb eseményeit, illetve olyan sneakerheadekkel készítettem mélyinterjúkat, akik már jelentős ideje szerelmesei a sportcipőknek. Így lehetőségem nyílt megismerni a sneakerkultúra jelenlegi helyzetéről alkotott véleményüket, megérteni motivációikat, hogyan válhat egy hétköznapinak tűnő tárgy kulturális értékké a szemükben és fogyasztásuk központi elemévé.
Véleményük, meglátásaik igazolták felvetésemet, ahogy a globális trendek is ezen irányba mutatnak, a sneakerek meghódították a hétköznapokat, és egyre kevésbé hivatkozhatunk rá szubkultúraként. Megfigyelés útján végzett kutatásom pedig mindezt alátámasztotta, a fiatalabb generációk esetében hatványozottan.
A sneakerkultúra többé nem szubkultúra, már nem csak a sneakerheadeké. Az aktuális divatipari mikrotrendek, a Z generáció új fogyasztási szokásai és a viszonteladók átvették felette az uralmat, és kitolták a mainstreambe.



